Regionsudvalgets udtalelse om "Meddelelse fra Kommissionen til Rådet, Europa-Parlamentet, Det Økonomiske og Sociale Udvalg og Regionsudvalget om visse juridiske aspekter vedrørende biograffilm og andre audiovisuelle værker"

(2002/C 192/04)

REGIONSUDVALGET har -

under henvisning til Meddelelse fra Kommissionen til Rådet, Europa-Parlamentet, Det Økonomiske og Sociale Udvalg og Regionsudvalget om visse juridiske aspekter vedrørende biograffilm og andre audiovisuelle værker (KOM(2001) 534 endelig),

under henvisning til Kommissionens beslutning af 26. september 2001 om i henhold til EF-traktatens artikel 265, stk. 1, at anmode om Regionsudvalgets udtalelse,

under henvisning til Regionsudvalgets præsidiums beslutning af 12. juni 2001 om at henvise det forberedende arbejde til Underudvalg 7 "Uddannelse, Erhvervsuddannelse, Kultur, Ungdom, Sport, Borgernes Rettigheder",

under henvisning til Underudvalg 7's forslag til udtalelse (CdR 387/2001 rev.), som blev vedtaget den 30. november 2001 med Ann Beskow, rådmand i Orsa Kommune (S, PSE) som ordfører -

på plenarforsamlingen af 13.-14. marts 2002 (mødet den 13. marts) vedtaget følgende udtalelse.

1. Regionsudvalgets synspunkter vedrørende meddelelsen

1.1. Regionsudvalget er enigt i, at audiovisuelle produkter er vigtige for at skabe en europæisk identitet.

Regionsudvalget understreger betydningen af at fremme en ny infrastruktur for film- og tv-produktion, hvor regional og lokal audiovisuel produktion udgør en større andel. Regional og lokal filmproduktion er ligesom den nationale produktion et middel til at opveje den store produktion i lande uden for Europa. Erfaringerne viser, at denne type regionalt forankrede produktioner ofte tiltrækker et stort publikum, ikke blot i den berørte region, men også nationalt og internationalt.

De forskellige støtteformer på EU-, nationalt, regionalt og kommunalt niveau bør så vidt muligt supplere hinanden.

Det er vigtigt, at ny teknologi anvendes til at distribuere sådanne regionale produktioner.

1.2. Regionsudvalget mener, at de krav, Kommissionen stiller til statslige støttesystemer, er velafvejede. Sådanne støttesystemer skævvrider ikke konkurrencen og fremmer samtidig en europæisk filmproduktion på flere niveauer.

Regionsudvalget betoner, at de midler, som afsættes i regioner, hvor der produceres film og tv, er ekstra midler, der supplerer den statslige støtte. Disse midler kan have betydning for, at såkaldte svære film bliver realiseret. Disse midler bidrager til, at der i regionerne er en tilstrækkelig volumen til at opretholde kompetence, teknologi og andre forudsætninger for audiovisuel produktion på professionelt niveau.

Regionsudvalget fremhæver også, at støtte fra strukturfondene bruges til filmproduktion, og at disse midler kan anskues på samme måde som midler fra MEDIA PLUS.

Midler fra Media Plus og strukturfondene er af stor betydning for, at regioner, der har lav produktionskapacitet eller som udgør et geografisk eller sprogligt begrænset område, skal have mulighed for at producere film.

1.3. Regionsudvalget mener, at diskussionen om bevarelse af audiovisuelle produktioner er væsentlig. Når man taler om kulturarv, tænker man normalt først og fremmest på bygninger, genstande og dokumenter.

Med tilkomsten af det fotografiske billede og senere også filmen måtte begrebet udvides til også at gælde disse udtryksformer. Den kulturhistoriske værdi af film - fra 1895 og frem - vil sandsynligvis vokse, og film vil blive en stadig vigtigere del af den europæiske kulturarv, eftersom levende billeder genskaber svundne tider. Erfaringen viser, at forevisning af kulturhistoriske film tiltrækker et stort publikum. Det gælder især regionalt/lokalt producerede film fra f.eks. byer, kommuner eller lokale virksomheder og foreninger.

Både spillefilm og dokumentariske, non-fiction-film bør bevares. Ikke mindst denne del af den filmiske kulturarv må vægtes på en helt anden måde end tidligere.

Der er på dette punkt flere spørgsmål, som må løses på den bedst mulige måde: Indsamling, bevaring, vedligeholdelse, klassificering, registrering, søgbarhed, tilgængeliggørelse, rettigheder m.m. En spørgeundersøgelse i medlemslandene er et første skridt, hvis resultater kan fremme de nødvendige foranstaltninger.

1.4. Regionsudvalget mener ligesom Kommissionen, at e-biograf og lignende produktions- og distributionsformer har stor betydning for udviklingen på film- og medieområdet.

Fordelen ligger bl.a. i billigere produktion og hurtigere og billigere distribution til biografer i f.eks. tyndt befolkede områder.

Oprettelsen af European Digital Cinema Forum er i denne forbindelse et vigtigt værdifuldt skridt.

1.5. Regionsudvalget mener, at den audiovisuelle produktion og distribution, der for at komme i gang tildeles forskellige former for offentlig støtte, og som dermed klassificeres som kulturvarer, skal belægges med lav eller slet ingen moms. Dette bør f.eks. gælde moms på biografbilletter for at fremme familiebesøg i biografen.

1.6. Den audiovisuelle sektor er i ekspansion i hele verden og er afhængig af både offentlige tiltag og et velfungerende marked. Tekniske og økonomiske forudsætninger for produktion og distribution bør studeres, så der kan skabes grundlag for politisk stillingtagen på forskellige niveauer i Europa. Der skal tages hensyn til det regionale og lokale niveau.

2. Regionsudvalgets henstillinger vedrørende meddelelsen

2.1. Regionsudvalget foreslår, at Kommissionen støtter en gennemgang af den regionale og lokale audiovisuelle produktion, der foregår i EU i dag. Man bør lægge særlig vægt på, at der værnes om europæisk kultur, og samtidig være opmærksom på regionalpolitiske og økonomiske virkninger.

Regionsudvalget henstiller, at Kommissionen støtter foranstaltninger vedrørende etablering af et netværk for erfaringsudveksling mellem europæiske filmorganisationer på regionalt niveau.

2.2. Regionsudvalget støtter Kommissionens forslag om at udsende et spørgeskema vedrørende bevarelse af audiovisuel produktion og mener, at Kommissionen bør fremme samarbejdet mellem de berørte parter.

Det er vigtigt, at foranstaltninger til indsamling, vedligeholdelse, bevarelse og tilgængeliggørelse omfatter alle typer produktion fra spillefilm til lokale produktioner af dokumentarisk karakter.

Regionsudvalget støtter Kommissionens forslag om at udsende et spørgeskema om offentlige registre over film og andre audiovisuelle produktioner. Regionsudvalget mener, det er vigtigt at opbygge et netværk af nationale - og regionale - registre.

2.3. Regionsudvalget mener, at e-biograf og lignende tekniske løsninger vedrørende nye former for distribution af audiovisuelle produktioner er et spørgsmål, som Kommissionen aktivt skal arbejde videre med, og at man skal tage hensyn til distribution til såvel biografer som enkeltbrugere.

2.4. Regionsudvalget mener, at Kommissionen bør gøre det muligt for medlemsstaterne at sænke momsen på kulturvarer og kulturtjenester.

2.5. Den foreslåede undersøgelse af klassificeringen af audiovisuelle værker for forskellige distributionsformer hilses velkommen af Regionsudvalget.

2.6. Regionsudvalget støtter Kommissionens forslag om at nedsætte en ekspertgruppe, der skal følge udviklingen inden for den audiovisuelle sektor. Regionsudvalget vil her betone, at man bør studere de regionale aktiviteter og deres betydning for den europæiske mangfoldighed og mindskelse af den ikke-europæiske films dominans.

2.7. E-learning-initiativet bør anvendes til at udvikle film- og mediekundskaberne hos både børn, unge og voksne.

2.8. Regionsudvalget påpeger, at det er vigtigt at tilvejebringe muligheder for uddannelse i filmproduktion, især på basis af en strategi om livslang uddannelse. Livslang uddannelse er en nødvendighed, hvis regioner og lokalområder skal udvikles, som det understreges i Regionsudvalgets udtalelse om Memorandum om livslang uddannelse CdR 19/2001 fin (ordfører: Christina Tallberg).

2.9. Forslaget om en undersøgelse og evaluering af finansstrømmene i den europæiske filmindustri hilses velkommen af Regionsudvalget og bør i et vist omfang også omfatte regionalt og lokalt producerede film.

2.10. I forbindelse med revisionen af "TV uden grænser"-direktivet foreslår Regionsudvalget, at regionalt og lokalt producerede film sendes via regionale og nationale tv-net for at fremme den kulturelle mangfoldighed.

2.11. Film og tv har ofte været domineret af mænd. Det gælder navnlig de tekniske aspekter. Regionsudvalget mener, Kommissionen bør fremme kvinders skabende indsats for at få et kvindeligt indhold i og et kvindeligt perspektiv på film- og tv-produktioner. Det kan f.eks. ske via en særlig uddannelse for kvinder i manuskriptskrivning, indspilningsteknik og instruktion.

2.12. Tiltag for handicappede foreslås i første omgang rettet mod døve og hørehæmmede og bør bestå i tegnsprogstolkning og tekstning af udsendelser. De nye tekniske muligheder med f.eks. opdeling af tv-billedet bør udnyttes.

Bruxelles, den 13. marts 2002.

Albert Bore

Formand for

Regionsudvalget